Mynd / GHPSigríður Ólöf og Karl Már eru að koma sér fyrir á nýrri skrifstofu Anitar í Borgartúni . Fram undan er mikil vinna við áframhaldandi þróun smáforritsins og framleiðslu á örmerkjalesurum fyrir snjallsíma . Þau munu kynna uppfært forrit á Landsmóti hestamanna Hugmynd sem kviknaði í hrossahaga Smáforrit sem les örmerki hrossa og heldur utan um skráningar hefur litið dagsins ljós . Hugmynd sem kviknaði úti í haga hefur nú fengið byr undir báða vængi því fjármögnun hennar var tryggð nýverið . Bændablaðið kíkti í heimsókn til Anitar ehf . Anitar ehf. er hugbúnaðar - og tæknifyrirtæki á sviði landbúnaðarlausna . ANITAR , sem stendur fyrir Animal Intelligent Tag Reader , er smáforrit og örmerkjalesari sem einfalda lestur , skráningar og utanumhald húsdýra með lestri örmerkja þeirra . Um er að ræða hugbúnaðar - og tæknilausn fyrir landbúnaðinn sem og hinn almenna notanda . Með Anitar smáforritinu verður hægt að sjá allar helstu upplýsingar um dýrið í símanum , strax eftir lestur á örmerki . Örmerkjalesarinn sendir örmerkjanúmerið í appið og flettir því upp í þeim gagnagrunni sem notandi velur . Auðveldar hestamönnum lífið Hugmyndin fæddist haustið 2014 þegar Karl Már Lárusson var staddur úti í haga að sækja hross og sá þar tvo aðra í sömu erindagjörðum . „ Þeir áttu í vandræðum með að þekkja eigin hross úr hópnum . Þeir notuðust við góðan örmerkjalesara en þurftu þrátt fyrir það að keyra heim að bæ til að fletta upp örmerkinu í gagnagrunni íslenska hestsins , WorldFeng . Eftir að hafa séð þá gera þetta nokkrum sinnum hugsaði ég með mér að það hlyti að vera hægt að gera þetta á einfaldari máta , þ.e. með örmerkjalesara sem myndi sækja upplýsingar beint í WorldFeng . Þegar heim var komið hóf ég leit að þannig lausn án árangurs . Í framhaldi af því kynnti ég fyrir öðrum hestaeigendum hugmyndina að beinum samskiptum milli örmerkjalesara og gagnagrunns . Hestaeigendurnir tóku mjög vel í þessa hugmynd og vildu sjá hana framkvæmda , “ segir Karl Már , sem setti að því búnu saman teymi sem vann að frumþróun hugmyndarinnar . Vinnuhópurinn samanstóð af Jóni Inga Stefánssyni , Níelsi Bjarnasyni og Sigríði ÓlöfuValdimarsdóttur ásamt Karli Má . Uppfæra forritið fyrir Landsmót Forritið , sem nú er aðgengilegt fyrir iOS og Android síma , býður upp á einfalda leit með örkmerjanúmeri , eða FEIF-auðkenni hestsins . Forritið flettir upp hrossinu í WorldFeng . „ Anitar-appið getur komið að góðum notum og verið mjög skemmtilegt á hestamótum . Þá er mjög hentugt að geta flett upp nánari upplýsingum um þau hross sem eru á vellinum hverju sinni . Einnig höfum við séð lausnina virka vel hjá umsjónarmönnum hagagöngu , þeir geta þá sannreynt hvaða hross séu að koma eða fara úr hólfunum , “ segir Karl Már en fyrir Landsmót hestamanna á Hólum í sumar er áætlað að gefa út uppfært forrit með fleiri leitarniðurstöðum , svo sem með einkunnum og afkvæmum . Þá verður einnig hægt að leita eftir nafni hestsins . Styrkur tryggir framtíðina Í lok árs 2015 hlaut Anitar stærsta verkefnastyrk sem Tækniþróunarsjóður RANNÍS býður upp á og er þróun og starfsemi fyrirtækisins því tryggð næstu þrjú árin . „ Það kom okkur skemmtilega á óvart að hljóta verkefnastyrkinn enda mikil samkeppni um styrkinn meðal annarra frumkvöðla , stofnana og stærri fyrirtækja . Þá þykir afar sjaldgæft að hljóta verkefnastyrk Tækniþróunarsjóðs í fyrstu tilraun . Styrkurinn kemur sér virkilega vel fyrir okkur og gerir okkur kleift að þróa vörur okkar hraðar og koma þeim þannig fyrr til neytenda . Eins mun styrkurinn nýtast okkur til að sækja sýningar á erlendum vettvangi þar sem við getum sótt okkur frekari þekkingar á sviði örmerkinga , “ segir Karl Már en auk Tækniþróunarsjóðs nýtur Anitar góðs af samstarfi við KPMG , Bændasamtökin og Háskóla Íslands . Nýr örmerkjalesari í bígerð Framtíð fyrirtækisins er því tryggð og Karl Már segir að Anitar stefni að því að víkka svið forritsins . „ Við vinnum að heildarlausn til nýskráningar og utanumhald dýra og má þar meðal annars nefna að árið 2017 gerum við ráð fyrir að hefja sölu á nýjum örmerkjalesara sem notendur munu geta tengt við snjallsíma sína , örmerkjalesarinn er bæði hannaður og framleiddur af okkur . Einnig vinnum við að einfaldri lausn fyrir nýskráningar á sauðfé , sú lausn sameinar örmerkjalesarann og hugbúnað okkar á snjalltækjum notenda . Við sjáum fyrir okkur að vinna með íslenskum bændum og almennum notendum næstu 3 – 4 árin áður en við förum að bjóða upp á lausn okkar á erlendum markaði . “ Anitar er frítt smáforrit sem nálgast má í gegnum vefsíðuna anitar.is . Eigendur hesta og aðrir sem vinna með eða umgangast hesta geta notað appið við uppflettingar í WorldFeng . Eins og appið er í dag er hægt að fletta upp upplýsingum um hesta með því að slá inn örmerkjanúmer eða FEIF ID númer ( IS númer ) hestsins . Við uppflettingu hests í appinu koma fram eftirfarandi upplýsingar ; nafn , IS númer , örgjörvanúmer , fæðingardagur , staðsetning , litur , foreldrar , eigendur og ræktendur . Úr niðurstöðunum er svo hægt að velja foreldrana og sjá sömu upplýsingar um þau .